του Κώστα Βαξεβάνη

1. Ο Κυριάκος Μητσοτάκης στις 30 Ιουνίου 2006 καταθέτει δήλωση Πόθεν Έσχες, χωρίς τα στοιχεία της συζύγου του λέγοντας πως είναι σε διάσταση.Την ίδια μέρα η Μαρέβα Μητσοτάκη δημιουργεί εταιρεία στο Παρίσι η οποία αγοράζει 11 μέρες μετά το ιστορικό σπίτι του Βολταίρου έναντι μερικών εκατομμυρίων.Πρέπει ή όχι να ελεγχθεί η προέλευση των χρημάτων;

2. Τον Οκτώβριο του 2015, ο Κυριάκος Μητσοτάκης δηλώνει σε εκπομπή πως επί 5 χρόνια ήταν σε διάσταση με τη σύζυγό του, αλλά πλέον είναι μαζί. Με απλή αριθμητική προκύπτει ότι το 2011 (2006+5) έληξε η διάσταση. Γιατί δεν έχει κάνει από τότε δήλωση Πόθεν Έσχες;

3. Μπορεί ένας πολιτικός να δηλώνει ότι είναι σε διάσταση με τη σύζυγό του και να μην ελέγχεται το Πόθεν Έσχες της;

4. Το δηλωμένο στην Εφορία ακίνητο σημαίνει πως αποκτήθηκε και με νόμιμο χρήμα; Δηλαδή ο Τσοχατζόπουλος με τα δηλωμένα σπίτια κακώς καταδικάστηκε;

5. Γιατί η Μαρέβα Μητσοτάκη εμφανίζεται με διπλό ΑΦΜ στα Φύλλα Εφημερίδας της Κυβέρνησης;

Πραγματικά δημιουργεί ερωτήματα η επιμονή του Κυριάκου Μητσοτάκη, όποτε κάποιος αναφέρεται στη σύζυγό του ως δημόσιο πρόσωπο που οφείλει να λειτουργεί με διαφάνεια, να αντιδρά με το φόβο πως θα αναφερθεί σε στοιχεία της προσωπικής ζωής. Δεν μας αφορούν αυτά. Μας αφορά το δημόσιο συμφέρον. Αυτό για να μην τρέμει όποτε προαναγγέλουμε κάποιο ρεπορτάζ.

Ο Κυριάκος Μητσοτάκης, αντί να απαντήσει στο δημοσίευμα, προσπαθεί, όπως έκανε και στη Βουλή να εμπλέκει την κυβέρνηση, τον Πρωθυπουργό και Υπουργούς με την ίδια ευκολία που μπερδεύει τα Πόθεν Έσχες του. Κατανοούμε ότι πίσω από κάθε δημοσιογραφική αποκάλυψη βλέπει «πιστόλια», αφού λειτουργεί με πιστόλια δημοσιογράφους, αλλά δεν είναι όλοι ίδιοι.Ας ρωτήσει και τον πατέρα του. Εκτός αν ισχύει αυτό που λένε,πως νοιώθεις συνεχώς με το πιστόλι στον κρόταφο

Με την ευκαιρία της αποκάλυψης πως η οικογένειά του κατέχει το σπίτι του Βολταίρου, εύχομαι να πάψει να μπερδεύει τον Ρουσώ με τον Μοντεσκιέ και να μάθει κάτι περισσότερο από το Βολταίρο, πέρα από τη φράση του που επιμελώς εφαρμόζει, πως «Η πολιτική είναι η τέχνη της ψευδολογίας”. Αν μάθει και ορθογραφία για να συμπληρώνει τα Πόθεν Έσχες του χωρίς ορθογραφικά λάθη που απειλούν με τύφλωση όποιον τα διαβάζει, ακόμη καλύτερα. Και προσοχή, άλλος Βολταίρος, άλλο συνεταίρος.Για παράδειγμα Παπασταύρου

ΥΓ: Και μια «φιλική» συμβουλή. Σταμάτα να πουλάς επικοινωνιακά την lifestyle εκδοχή του πατρίς-θρησκεία-οικογένεια, δημοσιεύοντας φωτογραφίες από την προσωπική σου ζωή, αφού δεν μπορείς να αντέξεις τη σκέψη όσων πιθανολογείς ότι σχολιάζουν.

Νωρίτερα από το Γραφείο Τύπου της Νέας Δημοκρατίας, εκδόθηκε η ακόλουθη ανακοίνωση:

«Τα πληρωμένα πιστόλια του Μεγάρου Μαξίμου, για άλλη μια φορά, βυθίζουν την πολιτική ζωή του τόπου στο βούρκο. Δεν διστάζουν να αφήσουν χυδαία υπονοούμενα για την προσωπική ζωή του Προέδρου της Νέας Δημοκρατίας.

Έφτασαν στο σημείο να ισχυριστούν ότι η διάσταση του Προέδρου της Νέας Δημοκρατίας με τη σύζυγό του ήταν περίπου σκηνοθετημένη για να μην δηλωθεί στο πόθεν έσχες ένα ακίνητο που είχε η ίδια αγοράσει και είναι δηλωμένο στην Γαλλική εφορία!..

Βαξεβάνης, Καλογρίτσας, Τσίπρας και Παππάς είναι ένα και το αυτό.Τους πληρωμένους εκτελεστές συμβολαίων θα τους κρίνει η Ελληνική Δικαιοσύνη. Τους πολιτικούς τους καθοδηγητές θα τους κρίνει ο Ελληνικός λαός».

Δείτε εδώ τι αποκαλύπτει το Documento που κυκλοφορεί την Κυριακή

Δείτε την ανακοίνωση του ΣΥΡΙΖΑ για τις αποκαλύψεις